钦定古今图书集成/明伦汇编/官常典/第615卷 > 杨子崇
## 钦定古今图书集成/明伦汇编/官常典/第615卷 > 杨子崇

按《隋书》本传：“子崇，高祖族弟也。父盆生，赠荆州刺史。
子崇少好学，涉猎书记，有风仪，爱贤好士。开皇初，拜
仪同，以车骑将军恒典宿卫，后为司门侍郎。炀帝嗣
位，累迁候卫将军，坐事免。未几，复令检校将军事，从
帝幸汾阳宫。子崇知突厥必为寇患，屡请早还京师，
帝不纳，寻有雁门之围。及贼退，帝怒之曰：‘子崇怯懦，
妄有陈请，惊动我众心，不可居爪牙之寄’。”出为离石
郡太守，治有能名。自是突厥屡寇边塞，胡贼刘六儿
复拥众劫掠郡境，子崇上表请兵镇遏。帝复大怒，下
书令子崇巡行长城。子崇出百馀里，四面路绝，不得
进而归。时百姓饥馑，相聚为盗，子崇前后捕斩数千
人。岁馀，朔方梁师都、马邑刘武周等各称兵作乱，郡
中诸胡复相啸聚。子崇患之，言欲朝集，遂与心腹数
百人自孟门关将还京师。辎重半济，遇河西诸县，各
杀长吏叛归师都，道路隔绝。子崇退归离石。所将左
右，既闻太原有兵起，不复入城，遂各叛去。子崇悉收
叛者父兄斩之。后数日，义兵夜至城下，城中豪杰复
出应之。城陷，子崇为仇家所杀。